text: মানবসেবা সবচেয়ে বড় সেবা : বসুন্ধরা গ্রুপ চেয়ারম্যান...-590246 | কালের কণ্ঠ | kalerkantho
  মানবসেবা সবচেয়ে বড় সেবা : বসুন্ধরা গ্রুপ চেয়ারম্যান
  ১৬ জানুয়ারি, ২০১৮ ১৮:১০
  দেশের শীর্ষ শিল্পগোষ্ঠী বসুন্ধরা গ্রুপের চেয়ারম্যান আহমেদ আকবর সোবহান বলেছেন, মানবসেবা সবচেয়ে বড় সেবা। মানুষ হিসেবে মানুষের দুর্দিন-সুদিনে এগিয়ে যেতে হয়।
  পক্ষাঘাতগ্রস্তদের পুনর্বাসন সংস্থা সেন্টার ফর দ্য রিহ্যাবিলিটেশন অফ দ্য প্যারালাইজড (সিআরপি) ও স্বেচ্ছাসেবী সংস্থা বাঁচতে শেখা'কে ৫০ লাখ টাকা অনুদানের চেক দেওয়ার সময় আহমেদ আকবর সোবহান এ কথা বলেন। তাঁর ব্যক্তিগত তহবিল থেকে এ অনুদান দেওয়া হয়।
  আজ মঙ্গলবার বিকেলে রাজধানীর বসুন্ধরা আবাসিক এলাকার মিডিয়া হাউজে জাতীয় দৈনিক বাংলাদেশ প্রতিদিনের সম্মেলন কক্ষে আয়োজিত এক অনুষ্ঠানে দুই প্রতিষ্ঠানের হাতে এ অর্থের চেক তুলে দেওয়া হয়।
  'আর্তমানবতার সেবায় বসুন্ধরা গ্রুপের চেয়ারম্যান আহমেদ আকবর সোবহান' শীর্ষক ওই অনুষ্ঠানে সিআরপি'র প্রতিষ্ঠাতা ভ্যালোরি এ টেইলর ও বাঁচতে শেখা'র নির্বাহী পরিচালক অ্যাঞ্জেলা গোমেজ নিজ নিজ প্রতিষ্ঠানের পক্ষে চেক গ্রহণ করেন।
  প্রতিষ্ঠান দু'টির প্রত্যেককে ২৫ লাখ টাকা করে অনুদান দিয়েছেন বসুন্ধরা গ্রুপের চেয়ারম্যান আহমেদ আকবর সোবহান।
  চেক হস্তান্তর অনুষ্ঠানে বসুন্ধরা গ্রুপের চেয়ারম্যান আহমেদ আকবর সোবহান বলেন, আমি ব্যক্তিগতভাবে আত্মপ্রচারে সন্তুষ্ট নই। কর্মেই আমার প্রচার। তবে এই প্রচারের মাধ্যমে দেশের অন্যান্য ব্যবসায়ীরাও অনুপ্রাণিত হবেন বলে আশা করি।
  তিনি বলেন, আজ দুইজনকে সম্মানিত করতে পেরে শুধু বসুন্ধরা গ্রুপ নয়, সারা দেশের মানুষ গর্বিত। কারণ ইস্ট ওয়েস্ট মিডিয়া কাউকে অনুমোদন করা মানে দেশের বিশাল সাংবাদিক সমাজ তাকে অনুমোদন করলো।
  বাংলাদেশ প্রতিদিন সম্পাদক নঈম নিজামের সভাপতিত্বে অনুষ্ঠানে উপস্থিত ছিলেন দৈনিক কালের কণ্ঠ সম্পাদক ইমদাদুল হক মিলন, নির্বাহী সম্পাদক মোস্তফা কামাল, ঢাকা সাংবাদিক ইউনিয়নের সভাপতি শাবান মাহমুদ, সিআরপি-এর প্রতিষ্ঠাতা ভ্যালোরি এ টেইলর ও বাঁচতে শেখা'র নির্বাহী পরিচালক অ্যাঞ্জেলা গোমেজ প্রমুখ।